Σφαγή Ουκρανών αιχμαλώτων πολέμου στην Ολένιβκα

Στις 29 Ιουλίου 2022 έγινε έκρηξη σε κτίριο όπου κρατούνταν Ουκρανοί αιχμάλωτοι πολέμου, κοντά στο χωριό Ολένιβκα, στην ελεγχόμενη από τους Ρώσους Λαϊκή Δημοκρατία του Ντονέτσκ, στην Ανατολική Ουκρανία, με αποτέλεσμα να χάσουν τη ζωή τους περισσότεροι από πενήντα Ουκρανοί και δεκάδες άλλοι να τραυματιστούν.https://apnews.com/article/russia-ukraine-pows-prison-prisoners-15561a6d5cafc5b61a1f2643009c2a2c Οι περισσότεροι από τους κρατούμενους ανήκαν στο Τάγμα Αζόφ, που την άνοιξη του ίδιου χρόνου είχαν υπερασπιστεί το Χαλυβουργείο Αζοβστάλ απέναντι στις ρωσικές δυνάμεις.https://www.theguardian.com/world/2022/aug/06/russian-prison-camp-ukrainians-deaths-donetsk

Το Γενικό Επιτελείο των Ενόπλων Δυνάμεων της Ουκρανίας ανακοίνωσε ότι το κτίριο ανατίναξαν οι ρωσικές δυνάμεις προκειμένου να εξαφανίσουν τα ίχνη από τα βασανιστήρια και τις δολοφονίες των Ουκρανών κρατουμένων. Αντίθετα η ρωσική πλευρά υποστήριξε ότι η καταστροφή του χώρου έγινε από πύραυλο HIMARS που εκτοξεύτηκε από την Ουκρανική επικράτεια.https://www.reuters.com/world/europe/russia-40-ukrainian-pows-killed-by-ukrainian-missile-strike-donetsk-prison-2022-07-29/

Σύμφωνα με ανεξάρτητες έρευνες η ρωσική εκδοχή είναι πολύ πιθανόν ότι δεν ανταποκρίνεται στην πραγματικότητα καθώς οι ζημιές που προκλήθηκαν στο κτίριο δεν μπορούν να γίνουν από την χρήση πυραύλων HIMARS. Αντιθέτως το πιθανότερο είναι να εξερράγη κάποια βόμβα στο εσωτερικό του κτίσματος.

Στις 3 Αυγούστου 2022 ο γενικός γραμματέας του ΟΗΕ Αντόνιο Γκουτέρες ανακοίνωσε τη δημιουργία αποστολής για την εξεύρεση στοιχείων σχετικά με την έκρηξη στην Ολένιβκα, ύστερα από σχετικό αίτημα τόσο της Ουκρανίας όσο και της Ρωσίας.https://www.business-standard.com/article/international/un-fact-finding-mission-members-appointed-for-donetsk-prison-attack-122082300078_1.html Καθώς όμως η Ρωσία αρνήθηκε να εγγυηθεί την ασφάλεια των μελών της αποστολής που θα έπρεπε να ταξιδέψουν την περιοχή η αποστολή διαλύθηκε.

Η έκρηξη
Σύμφωνα με την Γενική Εισαγγελία της Ουκρανίας η έκρηξη στον χώρο όπου κρατούνταν οι Ουκρανοί αιχμάλωτοι πολέμου στην Ολένιβκα έγινε μεταξύ δέκα το βράδυ της 28ης Ιουλίου και μια το πρωί της 29ης Ιουλίου 2022 ως αποτέλεσμα της χρήσης θερμοβαρικών όπλων από τη ρωσική πλευρά. Οι αρχές της Λαϊκής Δημοκρατίας του Ντονέτσκ και Ρώσοι αξιωματούχοι ανέφεραν ότι από την έκρηξη έχασαν τη ζωή τους 53 Ουκρανοί κρατούμενοι και άλλοι 75 τραυματίστηκαν ενώ υπήρξαν τραυματίες και ανάμεσα στους φρουρούς και επέρριψαν την ευθύνη για την έκρηξη στην Ουκρανία διατυπώνοντας τον ισχυρισμό ότι ήταν αποτέλεσμα της χρήσης πυραυλικού συστήματος HIMARS από τον ουκρανικό στρατό. Στις 11 Οκτωβρίου της ίδιας χρονιάς οι ρωσικές αρχές παρέδωσαν στην Ουκρανία τις σωρούς 62 Ουκρανών στρατιωτών μεταξύ των οποίων ήταν και σωροί κρατουμένων στην Ολένιβκα.

Μεταξύ των κρατουμένων στο συγκεκριμένο χώρο κράτησης υπήρχαν μέλη του Τάγματος Αζοφ που είχαν μεταφερθεί εκεί λίγες μέρες πριν. Την ημέρα της έκρηξης η ρωσική πρεσβεία στο Λονδίνο ανέβασε μήνυμα στο Τουίτερ σύμφωνα με το οποίο οι μαχητές του Τάγματος Αζόφ άξιζαν την εκτέλεση όχι από στρατιωτικό απόσπασμα αλλά δια απαγχονισμού καθώς δεν ήταν αληθινοί στρατιώτες. Τέσσερις μέρες αργότερα το Ανώτατο δικαστήριο της Ρωσίας κήρυξε το Τάγμα Αζοφ τρομοκρατική οργάνωση γεγονός που σύμφωνα με τις Ουκρανικές υπηρεσίες πληροφοριών αποσκοπούσε στο να δικαιολογηθεί η σφαγή στην Ολένιβκα.

Παραπομπές

Κατηγορία:Ρωσική εισβολή στην Ουκρανία (2022)